Proiect

L E G E

cu privire la indemnizaţiile viagere de merit

Parlamentul Republicii Moldova  adoptă prezenta lege organică.

Capitolul I

Dispoziţii generale

Articolul 1. – Scopul legii şi obiectul reglementării

(1) Se instituie şi se acordă indemnizaţii viagere de merit personalităţilor marcante din domeniul culturii, pentru merite deosebite în crearea şi promovarea valorilor culturale naţionale şi întru susţinerea oamenilor de creaţie.

(2) Prezenta lege reglementează raporturile juridice ce ţin de acordarea, criteriile de apreciere, categoriile de beneficiari, modul de stabilire şi cuantumul indemnizaţiilor viagere de merit.

Articolul 2. Noţiuni generale

Prezenta lege utilizează următoarele noţiuni principale:

Indemnizaţie viageră de merit - sumă de bani care se acordă pe viaţă personalităţilor marcante pentru realizări deosebite şi pentru recompensarea unei activităţi de notorietate în domeniul culturii. 

Consiliul naţional pentru indemnizaţii viagere de merit – organ care selectează şi întocmeşte, în temeiul unei decizii, lista beneficiarilor de indemnizaţii de merit în corespundere cu criteriile şi gradul stabilit prin prezenta lege.
Articolul 3. Dreptul la indemnizaţia viageră de merit

Dreptul la indemnizaţia viageră de merit îl au personalităţile care au înregistrat pe parcursul activităţii lor realizări deosebite în domeniul culturii.

Articolul 4. Atribuţiile Ministerului Culturii şi Turismului

(1) Instituie prin ordin Consiliul naţional pentru indemnizaţii viagere de merit.

(2) Aprobă lista nominală a beneficiarilor de indemnizaţii viagere de merit întocmită de către Consiliu.

(3) Elaborează propunerile de buget, planul de cheltuieli pe anul respectiv şi prevede cheltuielile necesare pentru asigurarea achitării indemnizaţiilor respective.

Capitolul II

Stabilirea indemnizaţiei viagere de merit

Articolul 5. Organul care întocmeşte lista beneficiarilor indemnizaţiilor viagere de merit

(1) Indemnizaţiile viagere de merit se stabilesc personalităţilor marcante în baza hotărîrii Consiliului naţional pentru indemnizaţii viagere de merit, numit prin ordinul Ministrului Culturii şi Turismului.

(2) Membri ai Consiliului naţional pentru indemnizaţii viagere de merit pot fi funcţionari ai Ministerului Culturii şi Turismului şi personalităţi de vază din domeniul culturii şi artei. În componenţa Consiliului va fi inclus un reprezentant al comisiei de profil a Parlamentului Republicii Moldova. 

(3) Consiliul naţional pentru indemnizaţii viagere de merit:

- se întruneşte anual pentru selectarea, întocmirea şi elaborarea listei nominale a beneficiarilor de indemnizaţii viagere de merit;

- decide asupra atribuirii persoanei nominalizate la gradul respectiv, conform criteriilor de apreciere, stabilite de prezenta lege.

- poate revoca hotărîrea de nominalizare pentru acordarea indemnizaţiei viagere de merit în cazuri temeinic motivate, în conformitate cu legislaţia în vigoare.

Articolul 6. Beneficiarii indemnizaţiilor viagere de merit

(1) În vederea acordării indemnizaţiei viagere de merit, potenţialii beneficiari vor depune la Ministerul Culturii şi Turismului o cerere, cu anexarea copiilor  diplomei de specialitate, carnetului de muncă, certificatelor ataşate distincţiilor de stat şi fişa bibliografică a activităţii de creaţie. 

(2) Documentele prevăzute în alineatul (1) pot fi depuse pînă la data de 1 mai a fiecărui an. 

(3) Persoanele nominalizate de Consiliul naţional pentru indemnizaţii au dreptul la plata indemnizaţiei viagere de merit începînd cu luna următoare celei, în care beneficiarul a fost nominalizat de Consiliu.

Capitolul III

Condiţiile de acordare şi criteriile de atribuire a indemnizaţiei viagere de merit

Articolul 7. Condiţiile de acordare a indemnizaţiei viagere de merit
(1) Indemnizaţia viageră de merit se stabileşte personalităţilor de prestigiu, care au realizări deosebite în domeniul culturii, la împlinirea vîrstei de 60 de ani, cu condiţia realizării unui stagiu de muncă de cel puţin 25 de ani.

(2) Indemnizaţia viageră de merit se acordă persoanelor care nu beneficiază de alte indemnizaţii similare.

Articolul 8. Criteriile de atribuire a indemnizaţiei viagere de merit

(1) Criteriile de atribuire a indemnizaţiei viagere de merit se stabilesc în raport cu meritele general recunoscute în domeniul respectiv. Se vor lua în considerare de asemeni distincţiile de stat ale Republicii Moldova, ale fostei U.R.S.S., distincţiile altor state pe care le posedă persoana nominalizată şi titlurile onorifice deţinute. 
(2) Pentru a departaja gradual meritele personalităţilor marcante în domeniu se stabilesc trei grade de indemnizaţii:

 Gradul 1 - personalităţi din domeniul culturii şi artei, care au creat o epocă în dezvoltarea culturii, sînt decani de vîrstă ai şcolilor naţionale de specialitate şi au  distincţia de stat „Ordinul Republicii”, deţin titlul onorific de „Artist al Poporului” („Artist al Poporului din URSS”);
Gradul I1 – personalităţi din domeniul culturii şi artei, care şi-au adus un aport esenţial la promovarea artei în instituţiile profesioniste de cultură şi au una din distincţii: Ordinul „Gloria Muncii”, medalia „Meritul Civic”, medalia „Mihai Eminescu”;

Gradul III – personalităţi din domeniul culturii şi artei ce s-au remarcat printr-o lucrare artistică de rezonanţă, au la activ o carieră fructuoasă şi constantă în domeniul de activitate şi care deţin unul din titlurile onorifice: „Maestru în Artă”, „Om emerit”, „Meşter Faur”.

Capitolul III

Calcularea şi modul de plată a indemnizaţiei viagere de merit

Articolul 9. Calcularea indemnizaţiei viagere de merit

(1) Cuantumul indemnizaţiilor viagere de merit se stabileşte în sume fixe şi constituie 500, 400 şi 300 lei, în dependenţă de gradul atribuit, şi este neimpozabil.

(2) Indemnizaţiile viagere de merit, stabilite în conformitate cu prezenta Lege, se plătesc personal titularului, lunar, prin casieria Ministerului Culturii şi Turismului. 

Capitolul IV

Dispoziţii finale

Articolul 10. Numărul de indemnizaţii viagere de merit se stabileşte prin Legea anuală a bugetului de stat, la propunerea Consiliului naţional pentru indemnizaţii viagere de merit, dar nu poate fi mai mic decît cel din anul precedent.
Articolul 11. Suma necesară pentru achitarea indemnizaţiilor viagere de merit se suportă de la bugetul de stat.

NOTĂ INFORMATIVĂ


Proiectul de lege are drept  scop instituirea  indemnizaţiilor  viagere de merit  unor personalităţi marcante din  domeniul culturii, pentru  merite  deosebite  în  crearea şi promovarea  valorilor   culturale naţionale şi susţinerea  în general a oamenilor de creaţie.  Instituirea indemnizaţiilor de merit va însemna şi un gest de preţuire a persoanelor nominalizate din partea statului şi a societăţii.


Dreptul  la indemnizaţia  viageră de merit îl vor avea personalităţile care au înregistrat pe parcursul activităţii  lor realizări performante, au împlinit vîrsta  de 60  de ani şi au  realizat un stagiu de muncă de cel puţin 25 de ani. La atribuirea indemnizaţiei  se va  ţine cont  de asemenea de distincţiile de stat ale Republicii Moldova, ale fostei U.R.S.S., de distincţiile  altor state pe care le  posedă persoana  nominalizată, de titlurile onorifice deţinute. În raport cu acestea, indemnizaţiile  se vor atribui gradual. 


Se propune instituirea unui Consiliu naţional pentru indemnizaţii de merit, care va selecta candidaturile şi va întocmi lista beneficiarilor de indemnizaţii de merit în corespundere cu criteriile şi gradul  stabilit. Consiliul va fi instituit printr-un ordin al Ministrului Culturii şi Turismului.

